Coronavirus को लेकर अच्छा संकेत, 24 घंटे में नए केस कम और ठीक होने वाले ज्यादा
स्वास्थ्य मंत्रालय के मुताबिक 24 घंटों के दौरान कोरोना से ठीक होने वालों का आंकड़ा देखें तो वह 95880 है जो नए आए मामलों से अधिक है। अबतक पूरे देश में कोरोना वायरस से 42,0,431 लोग ठीक हो चुके हैं और देश में कोरोना वायरस से रिकवरी की दर बढ़कर 79.28 प्रतिशत हो गई है
नई दिल्ली। कोरोना वायरस को लेकर पिछले 24 घंटों के दौरान कुछ राहत की खबर आई है। बढ़ते संक्रमण मामलों के बीच ऐसा कम ही देखने को मिला है की किसी एक दिन कोरोना वायरस के सामने आए नए मामलों के मुकाबले ठीक होने वाले लोगों की संख्या ज्यादा हो। पिछले 24 घंटों के दौरान ऐसा ही हुआ है जो एक अच्छा संकेत है। केंद्रीय स्वास्थ्य मंत्रालय की तरफ से जारी आंकड़ों के मुताबिक पिछले 24 घंटों के दौरान देशभर में कोरोना वायरस के कुल 93337 नए मामले सामने आए हैं और अब कुल कोरोना वायरस मामलों का आंकड़ा बढ़कर 53,0,014 तक पहुंच गया है।स्वास्थ्य मंत्रालय के मुताबिक 24 घंटों के दौरान कोरोना से ठीक होने वालों का आंकड़ा देखें तो वह 95880 है जो नए आए मामलों से अधिक है। अबतक पूरे देश में कोरोना वायरस से 42,0,431 लोग ठीक हो चुके हैं और देश में कोरोना वायरस से रिकवरी की दर बढ़कर 79.28 प्रतिशत हो गई है। नए मामलों के मुकाबले ठीक होने वाले मामलों की संख्या बढ़ने की वजह से 24 घंटों के दौरान कोरोना के एक्टिव केस भी 3790 घटे हैं और अब कुल एक्टिम मामलों का आंकड़ा 10,13,964 है।हालांकि कोरोना वायरस की वजह से जान गंवाने वालों की संख्या भी लगातार बढ़ रही है। केंद्रीय स्वास्थ्य मंत्रालय के आंकड़ों के मुताबिक 24 घंटों में 1247 लोगों ने देशभर में कोरोना की वजह से जान गंवाई है। कोरोना वायरस अबतक देश में 85619 लोगों की मौत का कारण बन चुका है।कोरोना मरीजों की पहचान के लिए देशभर में टेस्टिंग लगातार बढ़ाई जा रही है, गुरुवार को देशभर में 8.81 लाख से ज्यादा कोरोना टेस्ट हुए हैं और कुल कोरोना वायरस टेस्टिंग का आंकड़ा अब बढ़कर 6.24 करोड़ को पार कर चुका है। दुनियाभर में अमेरिका के बाद भारत में ही सबसे ज्यादा कोरोना टेस्ट हो रहे हैं। वैश्विक स्तर पर कोरोना वायरस के मामलों की बात करें तो दुनियाभर में कुल मामलों का आंकड़ा बढ़कर 3.06 करोड़ के पार पहुंच गया है, अबतक दुनियाभर में कोरोना वायरस की वजह से 9.56 लाख से ज्यादा लोगों की मौत हो चुकी है। हालांकि पूरी दुनिया में 2.23 करोड़ से ज्यादा लोग कोरोना वायरस से ठीक भी हो चुके हैं। दुनियाभर में कोरोना वायरस के सबसे अधिक मामले अमेरिका में हैं जहां पर 69.25 लाख से ज्यादा केस सामने आ चुके हैं और 2.03 लाख से ज्यादा लोगों की जान जा चुकी है। इसके बाद भारत का स्थान है और भारत के बाद तीसरे नंबर पर ब्राजील है जहां पर 44.97 लाख मामले सामने आए हैं और 1.35 लाख से ज्यादा लोगों की जान गई है। रूस में भी 10.91 लाख से ज्यादा केस सामने आ चुके हैं और 19 हजार से ज्यादा लोगों की जान गई है।